Ringe glo in hospitaal van pasiënt se hande af gesteelBettie de Kock se ringe wat gesteel is. “Ek was half by my bewussyn en baie deurmekaar. Al wat ek kan onthou, is hoe verskriklik seer hulle my gemaak het toe hulle my ringe van my hande af gepluk het.” Dit is al wat ŉ 64-jarige pasiënt kan onthou nadat haar ringe, waaraan sy sentimentele waarde heg, voorverlede week in die Wilgers-hospitaal in Pretoria na bewering van haar hande af gesteel is ná ŉ epileptiese toeval. Bettie de Kock, ŉ inwoner van Wapadrand in die ooste van die stad, is op 17 Augustus na die hospitaal se ongevalle-eenheid gehaas. Haar seun het by haar huis, waar sy alleen woon, gaan ondersoek instel nadat sy die dag nie vir werk opgedaag het en hy haar nie op haar selfoon in die hande kon kry nie. Hy het haar in haar bed aangetref en besef sy is deurmekaar, waarna hy ŉ ambulans ontbied het. Sy was tot vroeg die volgende oggende in die eenheid waarna sy na ŉ algemene saal oorgeplaas is. Toe sy drie dae later by haar volle bewussyn kom, was daar geen teken van haar ringe nie. “Ek onthou nog toe hulle aan my gepluk het en ek vir hulle gesê het hulle maak my seer. Ek het in my deurmekaar toestand gehoop hulle haal dit af vir bewaring, maar dit het nie gebeur nie.” De Kock sê sy vermoed die voorval het in een van die algemene sale plaasgevind en dat twee vroue betrokke was. De Kock verduidelik een van die ringe is ŉ erfstuk van meer as 100 jaar oud. “Dit is ŉ ou dik witgoud ring met die name van my ouers en grootouers aan die binnekant gegraveer.” Die ring wat aan haar ander hand was, is ŉ ring met ŉ robyn wat sy al sowat 30 jaar dra. Die ringe het ŉ waarde van sowat R40 000. Volgens De Kock het sy die voorval by die hospitaalbestuur aangemeld wat onderneem het om ondersoek in te stel. De Kock het oor die naweek ŉ saak van diefstal by die Brooklyn-polisiestasie aanhangig gemaak. Kapt. Colette Weilbach, woordvoerder van die Brooklyn-polisiestasie, het Maandag aan Maroela Media bevestig ŉ saak van diefstal is aanhangig gemaak. “Die dossier is oorgeplaas na die Garsfontein-polisiestasie [in wie se polisiëringgebied die hospitaal val] vir verdere ondersoek,” het sy gesê. André Joseph, die hospitaalbestuurder, het aan Maroela Media gesê die hospitaal is bewus van die beweerde diefstal en dat die klagte as ernstig beskou word. “Ons het reeds ŉ interne ondersoek van stapel gestuur en verklarings van personeel en dokters afgeneem. As deel van ons prosedure het ons gewag vir die saaknommer en die ringe se jongste waardasies om in die ondersoek gebruik te word,” het Joseph gesê. Hy het gesê die klagte ontvang die nodige aandag en die nodige stappe sal gedoen word hangende die uitkoms van die ondersoek.